Nadeem Farooq (RV), 2012-11-02:
Tak, formand.
Regeringens reformkurs har som et højt prioriteret mål at skabe ny vækst, høj beskæftigelse og en sund og robust samfundsøkonomi.
Det er faktisk den bedste socialpolitik, vi kan gennemføre.
Det er ikke den eneste socialpolitik, men et af de mest effektive midler til at give folk noget at leve for.
Det gør vi ved at åbne arbejdsmarkedet op, så flere kan blive selvforsørgende.
Det er vigtigt både af hensyn til den enkeltes muligheder her i tilværelsen, for velfærdssamfundet og for vores velstand som sådan.
Derfor vil Radikale Venstre bekæmpe arbejdsløshed i almindelighed og langtidsledighed i særdeleshed.
Og mindst lige så vigtigt vil vi øge beskæftigelsen.
Faktisk er jobskabelse krumtappen i Radikale Venstres arbejdsmarkedspolitik.
Det er netop derfor, at vi gennemfører kickstarten, skattereformen, energiaftalen, boligaftalen, klimainvesteringer, udviklingspakken for små og mellemstore virksomheder og ikke at forglemme investeringsvinduet med 115 pct. fradrag for investeringer i op til 2 år.
Der er konkret afsat mange milliarder kroner til renovering af almene boliger og til iværksættelse af grøn energi og spildevandssystemer.
Der er også afsat et tocifret milliardbeløb til eksportkreditter.
Det er bare for at nævne en kavalkade af tiltag, som regeringen indtil videre har sat i værk.
Så kom ikke her og sig, at regeringen ikke gør noget.
Hvis jeg så skal driste mig til at kritisere regeringen, vil jeg sige, at regeringen leverer så mange gode initiativer, at det næsten er svært at holde rede på dem alle sammen.
Senest er der afsat 20 mio. kr. til videnspiloter, der er møntet på unge akademikeres mulighed for ansættelse i private virksomheder.
Regeringen gør derfor de ting, som er nødvendige for at løfte Danmark ud af den økonomiske krise og få speedet op for efterspørgslen efter de lediges evner og virkelyst.
Vi står fast på dagpengereformen, som er vigtig og væsentlig.
Det er vigtigt for mig som radikal at understrege, at reformkursen står uanfægtet.
Men her er et paradoks, som vi må forholde os til – også for at forstå dynamikken på det danske arbejdsmarked.
Vi befinder os midt i en krisetid, det er der ingen tvivl om, men samtidig er der fantastisk mange jobskifte på det danske arbejdsmarked, nemlig i omegnen af 650.000-700.000 om året.
Der er også stor fleksibilitet på det danske arbejdsmarked, hvor der er godt 2,7 millioner mennesker i beskæftigelse.
Selv om dansk økonomi, som jeg sagde før, for tiden kører i lavt gear, er arbejdsmarkedet langt fra frosset til.
I det seneste kvartal var der 175.000 opsagte og nybesatte job – det er det, vi kalder jobåbninger.
Her kan de ledige søge stillingerne, i princippet også de ledige, som har været ledige i lidt længere tid.
Når det er sagt, så står vi i en ekstraordinær situation, hvor vi jo indfaser dagpengereformen, på en måde så der er en stor gruppe ledige, som kan risikere at falde ud af dagpengesystemet.
Det er ikke nyt, men puklen er relativt stor nu, hvor vi indfaser dagpengereformen.
Alle andre initiativer ufortalt
er det, vi gør med akutpakke 2, at vi hjælper den store gruppe ledige medborgere, der står i den her situation.
Her er der en opgave, som vi som politikere må tage på os.
Det er et socialt ansvar, som er væsentligt.
Derfor har regeringen indgået en aftale med de private og de offentlige arbejdsgivere om at medvirke til at bruge jobåbningerne fra nu af og til 1. juli næste år til at give omtrent 12.500 ledige i deres sidste del af dagpengeperioden på 2 år adgang til ledige stillinger efter – og det skal bemærkes – sædvanlig ansættelsesprocedure.
Det er netop, fordi der er en særlig situation med en gruppe mennesker, som skal ind på arbejdsmarkedet, inden deres dagpengeperiode ophører.
Det gør vi for at hjælpe de ledige, for at modvirke langtidsledighed, og det er også for at hjælpe dansk økonomi, så tingene hænger sammen.
Der har været en del kritik af regeringens akutpakke 2.
Det er fra flere sider blevet moderne at tale problemerne op og skyde løsningsforslag ned.
Det er ærgerligt, for verden er ikke sort-hvid, heller ikke i det her tilfælde.
Det handler ikke om enten-eller.
Vi gennemfører en fuldt bevidst økonomisk politik – det gør regeringen, og den bliver bredt anerkendt af de toneangivende økonomer – alt imens vi som en socialt ansvarlig socialdemokratisk ledet regering kommer på banen, når mennesker er i nød.
Det er socialt, det er snusfornuftigt, og det er ansvarligt.